AQShda Trampga Rossiyadan sanksiyalarni olib tashlashiga imkon bermaydigan loyiha ko‘rib chiqilmoqchi

AQSh senati xalqaro munosabatlar bo‘yicha qo‘mitasi prezident Donald Trampning Rossiyaga qarshi sanksiyalarni bekor qilish imkonini cheklovchi qonun loyihasini ko‘rib chiqishi mumkin. Bu haqda qo‘mita raisi Bob Korker ma'lum qildi.
"Biz bunday narsani muhokamaga qo‘yishimiz mumkin", - deya ma'lum qildi siyosatchi jurnalistlarning bunday qonun haqidagi savoliga javob berar ekan.
Korkerning qo‘shimcha qilishicha, qo‘mita bunday hujjatni "yaqin orada" muhokama qilishi mumkin.
Donald Tramp bir necha bor Rossiya bilan munosabatlarni yaxshilash rejalari borligi haqida aytib o‘tgan. AQSh prezidentining so‘zlariga ko‘ra, bu har ikki tomon uchun manfaatli.
Amerika OAV o‘tgan hafta Tramp ma'muriyati kiritilgan sanksiyalarni bekor qiluvchi farmonni tayyorlab qo‘ygani haqida xabar berdi. Shundan so‘ng prezident maslahatchisi Kelliann Konuey bu masala muhokama qilinayotganini tasdiqladi.